དེབ་ཐེར་སྔོན་པོ་སྟོད་
༥.༦ ཁམ་ལུང་བ་དང་ཤར་པ་བའི་སློབ་མའི་སྐབས། ཁམ་ལུང་པ་སྒང་ཤཱཀྱ་ཡོན་ཏན་ཤིང་མོ་གླང་ལ་འཁྲུངས་ནས་ཤིང་མོ་ལུག་གི་བར་དགུ་བཅུ་རྩ་གཅིག་བཞུགས། ཆོས་ལ་ཐུན་བརྒྱད་མར་མིང་ཐོགས། ཁོང་གཤེགས་ནས་གྲྭ་པ་རྣམས་སྣེའུ་ཟུར་བའི་སར་འཁོས། ཁོང་རང་ལ་ཚོགས་པ་སྟོང་ཕྲག་རེ་ཙམ་འཚོགས། ཤར་པ་བའི་སློབ་མ་རྣམས་ཐར་གྱི་བཀའ་བབས་ཉི་མ་འདུལ་འཛིན། ལོངས་སྤྱོད་ཀྱི་བཀའ་བབས་རྣལ་འབྱོར་ཤེས་རྡོར་ཏེ། འདིས་གདན་ས་ལོ་གསུམ་མཛད། གཞུང་བཤད་ཀྱི་བཀའ་བབས་དམ་པ་སྟབས་ཀ་བ། འདིས་སྟབས་ཀ།འོད་འཇོ། ཁུ་ཕུ་དང་གསུམ་བཏབ། འོད་འཇོ་རོང་སྟོན་ཁ་བོ་ཆེས་བསྐྱངས། ཁྲ་ཕུ་མཉམ་མེད་འདུལ་བ་འཛིན་པས་བསྐྱངས་ཏེ། ཁྲ་ཕུར་འདུལ་མཛོད་ཀྱི་བཤད་པ་རིང་དུ་བྱུང་བ་ལ། ཁྲ་ཕུ་བ་འོད་འབྱུང་གིས་མཛད་པའི་འདུལ་མཛོད་ཀྱི་ཊཱི་ཀ་ཁྲབ་ལ་ཁར་དུས་ཕྱིས་དར་ཤིང་གཉལ་དུ་བྲ་གོར་དུ་ཡང་དར་རོ། །འོད་འཇོ་བ་གཞོན་ནུ་ཡོན་ཏན་མེ་མོ་ལུག་ལ་འཁྲུངས། གྱ་བདུན་པ་ཆུ་མོ་བྱའི་བར་དུ་བཞུགས། ཚོགས་པ་སྟོང་ཕྲག་རེ་ཙམ་འདུས། སྟབས་ཀ་བ་དར་མ་གྲགས་ཆུ་མོ་ལུག་ལ་འཁྲུངས། དོན་གཉིས་པ་ཤིང་ཕོ་རྟའི་བར་དུ་བཞུགས། སྟབས་ཀར་ཚོགས་པ་དྲུག་བརྒྱ་རེ་ཙམ་འདུས་ཟེར། ཁམ་ལུང་བ་དང་ཤར་པ་བའི་སློབ་མའི་སྐབསསོ། ། ༥.༧ སྤྱན་སྔ་ནས་བྱ་ཡུལ་བའི་སྐབས། སྤྱན་སྔ་ཚུལ་ཁྲིམས་འབར་ནི། ཡབ་དབས་ཤཱཀྱ་རྡོ་རྗེ། ཡུམ་ལི་མོ་ཡེ་ཤེས་སྒྲོན་གྱི་སྲས་སུ་སུ་ས་ཕོ་སྟག་གི་ལོ་ཉན་གྱི་སྣང་ར་སྒང་དུ་འཁྲུངས། བྱིས་པའི་མཚན་སྟག་ཚབ་འབར། ཉི་ཤུ་པ་ལ་རྭ་སྒྲེང་དུ་བྱོན། འབྲོམ་ལ་བསྟེན། དེ་རྗེས་རྣལ་འབྱོར་པ། དགོན་པ་བ། རྣལ་འབྱོར་པ་ཤེས་རབ་རྡོ་རྗེ་རྣམས་ལ་བསྟེན། ལོ་བཅུ་གཉིས་ལོན་པའི་ཚེ་གཙང་ནས་རྣལ་འབྱོར་མ་གོང་མོ་སྒང་པ་བྱ་བ་ཞིག་གིས་གདམས་པ་བཏབ་བྱུང་བ་དེའི་ཚད་དུ་སྐྱོལ་བ་ཙམ་མ་བྱུང་བ་ལ། དགོན་པ་བས་སློབ་དཔོན་ཀླུ་སྒྲུབ་ཀྱི་རིམ་པ་ལྔ་ཞིག་གནང་བས་དེས་དེའི་ཚད་དུ་སྐྱོལ་གསུང༌། ལོར་ལོ་དྲུག་བཞུགས། དེ་རྟིང་སྙུག་རུམ་དུ་ལོ་གསུམ་བཞུགས། དགུང་ལོ་དྲུག་ཅུ་རྩ་དྲུག་པ་ཆུ་མོ་ལུག་གི་སྨལ་པོ་ཟླ་བའི་ཉེར་གཅིག་ལ་གཤེགས། འདི་ནི་བྱིས་པའི་དུས་ནས་སྟོང་པ་ཉིད་ལ་ངེས་པ་སྐྱེས་ཤིང༌། ཐུགས་རབ་ཤིན་ཏུ་ཆེ་བས་སམ་སྐྲྀ་ཏ་ཆོས་བསྒྱུར་བར་ནུས་པ་ཙམ་ཞིག་ཀྱང་མཁྱེན། བོད་དུ་བྱུང་བའི་གསང་སྔགས་འདི་མ་བཟླས་པ་མེད་བྱ་བ་ཙམ་གྱི་བཟླས་པ་སོང༌། ཇོ་བོའི་པད་སྤུངས་ལ་དཔེ་མཛད་ནས་རིན་པོ་ཆེ་ལས་པད་སྤུངས་ཀྱང་ཤིན་ཏུ་མང་བ་བཞེངས། སཱ་ཙ་མཛད་པ་ཡང་ཕྱོགས་གཅིག་ཏུ་སྤུངས་ན་རིའི་དིའུ་ཙམ་འོང་ཟེར། ནུས་པ་ཡང་དཔག་ཏུ་མེད་ཅིང་ཆོས་སྐྱོང་རྣམས་ཀྱིས་ཀྱང་ཚུར་འཆངས་བྱས་པ་ཡིན། ཡང་ན་ཐམས་ཅད་ཀུན་རྫོབ་ཡང་ན་ཐམས་ཅད་དོན་དམ་ཞེས་བྱ་བའི་བདེན་པ་གཉིས་ཀྱི་གྲུབ་མཐའ་དང༌། ཡང་དག་པའི་ཀུན་རྫོབ་མཚན་ཉིད་བཞི་ལྡན་བྱ་བ་གཞན་གྱི་མཚན་ཉིད་བཞི་ལྡན་དང་གཏན་ནས་མི་འདྲ་བ་བཞེད་པ་ལ། དུས་ཕྱིས་སློབ་དཔོན་གཙང་ནག་པས་འདི་འདྲ་བ་གཞུང་ནས་མ་བཤད་གསུང་ཡང༌། སྤྱན་སྔའི་གསུང་དེ་ནང་གི་ཀུན་རྫོབ་ལ་བརྟེན་ནས་གསུངས་པ་ཡིན་པ་འདྲ་བས། བཞེད་པ་དེ་ལ་གནོད་པ་མེད་པར་འཁུམས། གྲུབ་རྟགས་ཀྱང་མང་དུ་བྱུང་བས། རྗེ་བཙུན་མི་ལ་དང་རྫུ་འཕྲུལ་སུ་ཆེ་ཟེར་བ་བྱུང༌། སྙུག་རུམ་དགོན་པར་གཤེགས་པ་ནི་ལོ་གནས་བརྟན་གྱིས་གུས་པར་མ་བྱས་པའི་རྒྱུ་མཚན་གྱིས་ཡིན་པར་སྣང་ངོ༌། །སློབ་མ་ཡང་འུ་ཡུག་པ་ཨ་མི། རྒྱ་རྩེ་སྒྲོ་བ། སྐུ་བསྲུངས་སྟོན་པ། ཀླུངས་ཤོད་རལ་བ། འདུལ་འཛིན་ས་ལ་གུར་སྟོན་པ། འཚེར་སྟོན། ཐང་འདུལ། འབྲོམ་འདུལ་བཞི། ཟར་བའི་ཕག་སྒོམ། ཆེད་ཆེར་བ་གཡེ་སྒོམ་པ། རུག་པའི་རྒྱ་སྒོམ། མང་ར་སྒོམ་པ་དང་བཞི། ཟར་པ་ཇོ་བཙུན། གཡེ་པའི་སྒྲེ་པ། འཕན་ཡུལ་བ་རྒྱ། ཡུལ་ཆོས། པ་ལྷ་བཟོ། སྟོད་ལུངས་པ་ཆེན་པོ། ཁྱུང་ཁམ་པོ་ཆེ། ལྷོ་བྲག་པ་ཝ་སྟོན། གཙང་པ་ཇོ་ཕད། བྱ་ཡུལ་བ་ཆེན་པོ་ལ་སོགས་པ་མང་དུ་བྱོན། སྟོད་ལུངས་པ་ཆེན་པོ་རིན་ཆེན་སྙིང་པོ་ཆུ་ཕོ་སྤྲེའུ་ལ་འཁྲུངས། གྱ་ལྔ་པ་མེ་ཕོ་སྤྲེའུའི་བར་དུ་བཞུགས། སྟོད་ལུངས་བཙན་འགྲོ་དགོན་པ་བཏབ། ཚོགས་པ་སུམ་བརྒྱ་རེ་ཙམ་འཚོགས། ཆུ་སྤྲེ་འདི་པོ་ཏོ་བ་ལྕགས་ལུག་ལ་འཁྲུངས་པའི་ཕྱི་ལོ་དེ་ཡིན། འདིས་བདུན་བཞེས་པ་ལ་སྤྱན་སྔ་འཁྲུངས། བཅུ་གཅིག་བཞེས་པ་ལ་ཇོ་བོ་བོད་དུ་ཕེབས། འདིས་ཇོ་བོ་ལ་ཤམ་ཐབས་ཁྲལ་མཇལ་མྱོང་ཟེར། ཟར་པ་ཕག་སྒོམ་གྱིས་མལ་གྲོར་ཟར་བཏབ། སློབ་མ་དེ་དག་ལས་བླ་མ་བསྙེན་བཀུར་བ་དང་གཞན་དོན་རླབས་ཆེར་སྤྱོད་པའི་ཡོན་ཏན་དང་ལྡན་པའི་དགེ་བའི་བཤེས་གཉེན་བྱ་ཡུལ་བ་ཆེན་པོ་ཡིན་ཏེ། དེ་ནི་སྟོད་ལུངས་གོལ་གོ་ལུང་དུ་ཡབ་གཡུང་དྲུང་བརྟན་འབར། ཡུམ་གྱི་ལྗང་གཟའ་ལྕམ་བུ་གཉིས་ཀྱི་སྲས་སུ་ཤིང་མོ་ཡོས་ལ་འཁྲུངས། རིང་པོར་མ་ལོན་པར་ཡབ་གཤེགས་ནས། ཡུམ་དེས་ཁྱིམ་དེ་ན་དཀོན་བརྩེགས་ཚར་གཅིག་ཡོད་པ་ཁྱེར་ནས་གཞན་ལ་བག་ལ་སོང་བས། ནེ་ནེ་མོ་ཞིག་གིས་བསྐྱངས། དགུང་ལོ་བཅུ་གཅིག་ལ་སེ་རུ་གསོལ། བཅུ་གཉིས་ལ་སྤྱན་སྔའི་སློབ་མ་ཡེ་ཤེས་རྒྱལ་གྱིས་སློབ་དཔོན་དང༌། རྣལ་འབྱོར་པའི་སློབ་མ་བྱང་གྲགས་བྱ་བས་མཁན་པོ་མཛད་ནས་དགེ་ཚུལ་མནོས། མཚན་གཞོན་ནུ་འོད་དུ་བཏགས། ལོ་བཅུ་གཉིས་པ་དེ་རང་ལ་གོལ་གོ་ལུང་གི་གཉེར་ཡང་བཟང་བ་ཞིག་མཛད། བཅུ་བཞི་ལོན་དུས་ཡུམ་ཤི་ལ་ཁད་པའི་སར་བྱོན་ནས་སྐྱབས་འགྲོ་དབོད་པ་མཛད། སློབ་དཔོན་དེས་སྟོད་ལུངས་པ་ཆེན་པོ་ལ་གཏད་ནས་ཁོང་གི་ཉེ་གནས་མཛད། དེའི་ཚེ་སྟོན་པ་གཞན་ཞིག་ཆོས་འཆད་པ་ལ་མཉན་པས་ཟིན་པར་བྱུང་སྟེ། བསླབ་བཏུས་ལ་སོགས་པའི་གཞུང་ཕལ་ཆེར་མཁྱེན་པར་བྱུང༌། ལན་ཅིག་གི་ཚེ་སྤྱན་སྔ་ཆོར་བ་ན་བཞུགས་པ་ལ། སྟོད་ལུངས་པ་མཇལ་དུ་འབྱོན་པའི་ཕྱགས་ཕྱི་མཛད་ནས་མཇལ། སྤྱན་སྔ་དེ་ནང་རེ་བཞིན་རེ་ཁའི་མནྚལ་དགུ་དགུ་མཛད་པ་ལ། བྱ་ཡུལ་བས་མནྚལ་ཐེངས་རེ་ལ་འཁོར་བ་སྤྱན་སྔས་གཟིགས་པས་མཉེས། སྤྱན་སྔས་སྟོད་ལུངས་པ་སྟོན་པ་རེ་སྐྱིད་ན། འདི་ལྟ་བུའི་ཉེ་གནས་ཡོད་པ་གསུང་བས། འོ་ན་དབུལ་ལམ་ཞུས་པས། སྤྱན་སྔས་དབུལ་ཅང་ཕོད་དམ་གསུང་ཞིང་བཞེས། སྤྱན་སྔ་དང་བྱ་ཡུལ་བས་ལྐོག་ཆད་ཀྱང་མཛད་པ་འདྲ་ཟེར། དེར་སྟོད་ལུངས་པས་དར་ཡུག་ཅིག་བཏགས་ནས་ཕུལ། ལོ་གཅིག་སོང་བ་ན་སྤྱན་སྔས་ན་བཟའ་ཕྲུགས་ཅིག་བསྐོན་ནས་སྟོད་ལུངས་པའི་སར་བཏང༌། སྟོད་ལུངས་པའི་ཞལ་ནས། ངའི་བུ་མ་ཤི་བར་ཚེ་རྗེས་གསུང༌། སྤྱན་སྔ་ནས་གང་ལ་ཡང་མི་བཀྱོན། སྟོད་ལུངས་པ་ཉེས་ན་ཉེས་པས་བཀྱོན། ལེགས་ན་ལེགས་པས་བཀྱོན་པས། སངས་རྒྱས་ཀྱི་འདུ་ཤེས་སྒོམ་དགོས་མི་དགོས་ཀྱི་ཁྱད་བྱུང་གསུང༌། ནང་གི་ཞབས་ཏོག་ཐམས་ཅད་ཁོང་གཅིག་པུས་མཛད་པས་ལག་པ་གས་གས་པར་ཞལ་ཟས་བརྫི་བ་སོགས་མཛད། མཚན་མོ་མནྚལ་བྱས་ནས་གསོལ་བ་བཏབ་པས་སྤྱན་སྔའི་ཕྱག་ན་རིང་བསྲེལ་ཡོད་པ་མང་དུ་འཕེལ། དཔོན་སློབ་སླར་ལོར་བྱོན་ནས་དབུ་རྩེ་དང་འབུམ་པའི་མཁར་ལས་མཛད་པའི་ཚེ་ས་རྡོ་ལ་མ་འཇུས་པ་མེད། ཞལ་ནས་ཀྱང་ཤེས་རབ་དང་རྫས་ཡོ་བྱད་ཀྱིས་མཉེས་པ་མ་ལགས་ཀྱང༌། ལུས་ལ་ཞོ་ཤ་ཡོད་པས་ཤ་ཁྲག་སྦུ་བར་སོང་སོང་དུ་འབུངས་པ་ཡིན་གསུང༌། སྤྱན་སྔ་ཤིན་ཏུ་མཉེས་པ་ལ་བགྲེས་པོ་གཞན་ཀུན་གྱི་ཕྲག་དོག་ཀྱང་བྱུང༌། སྤྱན་སྔའི་ཞབས་ཏོག་དང་སློབ་མ་གཞན་གྱི་ངོ་ལེན་གཉིས་ཀ་ལ་པོ་ཏོ་བས་ཐག་རིང་པོ་ནས་བསྔགས་པ་མཛད། སྤྱན་སྔའི་གསུང་ནས་ཁྱོད་ཀྱི་ཤེས་རབ་འདི་ལྷ་ས་སྙེ་ཐང་བའི་གྲྭ་པ་བྱེད་ཐང་བ་ལ་གསུང༌། ཡང་། ཁྱོད་ནི་ཐར་ཟིན་གྱི་དམ་བཞག་ཅིག་གསུང་སྐད། ཡང་སྟོད་ལུངས་པས་ལན་ཅིག་སྤྱན་སྔ་མཇལ་དུ་བྱོན་ནས། བཙུན་ཆུང་འདི་ཅི་འདྲ་ཞུས་པས། སྒོར་སོང་ནས་བྱ་གསུང་ཞིང༌། ཁོང་སྒོར་སོང་བ་དང༌། འདི་དད་པ་དང་ཤེས་རབ་ངང་གིས་ཆེ། ནམ་མཁའ་ལ་མདུང་བསྐོར་གསུང་ལོ། ཆོས་གསུང་བ་ཐམས་ཅད་ཀྱི་རྩར་འཇོག །ཉན་པའི་དགོན་པར་མང་ར་དང་བྱ་ཡུལ་བ་གཉིས་ལ་དབང་སྟབས་གཅིག་ཏུ་མཛད། མང་ར་དེ་ཕུ་ཆུང་བའི་སར་ཡོང་དུས། ད་ལྟ་ཉན་ཐོས་ཀྱི་རྫུ་འཕྲུལ་གྱིས་འགྲོ་བའི་བྱང་ཆུབ་སེམས་དཔའ་གཅིག་སྨིན་བདོ་གསུང་སྐད། སྤྱན་སྔ་མྱ་ངན་ལས་འདའ་ཁར། བྱ་ཡུལ་བས། དགེ་བའི་བཤེས་གཉེན་ལགས། མ་འོངས་པ་ན་ཐུགས་ལ་གདགས་པར་ཞུ་བྱས་པས། ཇི་སྲིད་ཆོས་ཀྱི་སྐུ་གཅིག་ཏུ་མ་གྱུར་གྱི་བར་དུ་མི་འབྲལ་ལོ་གསུང༌། གཞན་གྱི་བསམ་པ་ལ། སྤྱན་སྔའི་ཞབས་ཏོག་ཁོ་ན་ལ་འཁོལ་བ་ལ་ཆོས་མི་འོང་བསམ་པ་ཡོད་མོད་ཡི། ནང་ཞིག་ཐལ་བ་འབོད་དུ་བྱོན་པས། སྐད་གདང་གསུམ་པའི་ཁར་ཕེབས་པའི་ཚེ། བཀའ་སྡེ་སྣོད་ཀྱི་དོན་མ་ལུས་པ་ཐུགས་ལ་ལམ་གྱིས་བྱུང་བས། བླ་མའི་ཞབས་ཏོག་ལ་ཡིད་ཆེས་ཏེ། སྐྱི་སྨད་པའི་དགེ་བའི་བཤེས་གཉེན་འདི་རྣམས་བླ་མའི་ཞབས་ཏོག་ལ་མི་འབད་པར་ཐོས་པ་ཁོ་ན་འབད་པ་འདི་ནོར་བ་ཡིན་བྱ་བ་ཡང་གསུང་སྐད། སྤྱན་སྔ་གཤེགས་རྟིང་ཕུ་ཆུང་བ་དང་པོ་ཏོ་བའི་སར་འབུལ་བ་བཟང་པོ་རེ་ཡང་བསྐྱལ། པོ་ཏོ་བས་ངའི་འདིར་སྡོད་ཁང་པ་ཡང་རྩིག །རྒྱགས་ཀྱང་ངས་བྱིན་ལ་སྒོམ་དུ་གཞུག་གི་གསུངས་པ་ལ། སྟོད་ལུངས་པ་མ་མཉེས་དོགས་ནས་མ་བཞུགས། དེ་ནས་ཕུ་ཆུང་དང༌། འཚལ་ཆུང་དང༌། བྲུལ་གྱི་ར་བ་དཀར་པོ་དང༌། བྱན་དར་མ་རཏྣས་གཉེར་དུ་སྤྱན་དྲངས་ནས་བཞུགས། དེ་རྣམས་ཀྱི་དུས་ན་བྱ་ཡུལ་གྱི་ཤུལ་དེ་ན་སྔགས་བཙུན་བཟའ་མི་གཉིས་ཡོད་པས་དེ་གཉིས་ཀྱིས་གནས་དེ་ཞ་བ་ལ་ཕུལ། ཞ་བས་གླང་རི་ཐང་པ་ལ་ཕུལ། ཁོང་གིས་བརྟག་པ་མཛད་པས་དེ་གཉན་པར་འདུག་གསུང་ནས་མ་བཞེས། བྱ་ཡུལ་བ་གཙུག་ལག་ཁང་ཞིག་རྩིག་པའི་ས་ཚོལ་ཞིང་ཡོད་པ་ལ། སླར་ཞ་པས་བྱ་ཡུལ་བ་ལ་ཕུལ་བས་དགྱེས་ཏེ། ས་བདག་ཕལ་ཆེར་གནས་གཞན་དུ་སྤོ་བའི་ཆོ་ག་མཛད། ཀླུ་གཉན་ཆེ་བ་ཞིག་འདུག་པའི་སྟེང་དུ་གཟིམས་མལ་བཅས་ནས་བཏུལ། དེ་ནས་ས་དེ་ཕ་བོང་ཐག་ཐུག་དུ་ཡོད་པ་ལ་ལ་བཅག །ལ་ལ་སྦེད་པ་ལ་སོགས་པའི་རྩོལ་བ་ཆེན་པོ་མཛད། དབུ་རྩེ་ཀ་བ་བཅུ་གཉིས། ཁྱམས་ཀ་བ་བཞི་བཅུ་རྩ་གཉིས་ཡོད་པ་བརྩིགས། ཤར་པ་བ་དང་ཡང་ཐུགས་ཤིན་ཏུ་གཅུགས་པས། དེའི་ཚེ་ཁོང་གི་གྲྭ་པ་རྣམས་ཀྱང་གཙུག་ལག་ཁང་རྩིག་པའི་ལས་མི་ལ་བཏང༌། ཉེ་གནས་ཤེར་སང་བྱ་བས་ཤིང་རྣམས་མྱང་པོ་དང་ནགས་ཤོད་ནས་དྲངས། དབུ་རྩེ་ཚར་ནས་ཤེར་སང་ན་རེ། ཆེན་པོ་ཞིག་ནི་ཚར། ད་ཁེངས་པར་མཛོད་ཅིག་ཟེར་བ་ལ། བྱ་ཡུལ་བའི་ཞལ་ནས་ཤོང་བར་གྱིས་ཤིག་གསུང༌། ཁྱམས་སྟོད་ཚར་ཁྱམས་སྨད་མ་ཚར་བ་ལ། གནས་བརྟན་སེ་ཆུང་བ་བྱ་བས་ཤེར་སང་ལ་དུག་བཏང་ནས་འཆི་ཁར་བྱ་ཡུལ་བས་ཁྱོད་འཇིགས་མི་དགོས་ང་དང་ལྷན་དུ་འོང་གི་གསུང་ནས། བུམ་ཆོག་མཛད་པས་ངན་སོང་ནས་ཐོན་གསུང༌། གཙུག་ལག་ཁང་ལེགས་པར་ཚར་ནས་དབུ་རྩེར་འབུམ་ཚར་བདུན་ཅུ་ཙམ་གྱིས་ཐོགས་དྲངས་པའི་རྟེན་དང༌། ས་རྒྱན་གནམ་རྒྱན་མི་ཤོང་བ་ཙམ་བྱུང༌། དེ་ནས་དབྱར་ཆོས་བྱ་ཡུལ་དུ་མཛད། དུས་གཞན་དུ་སྐྱི་སྨད་ལ་སོགས་པར་ཡང་ཆོས་གཞི་མང་དུ་བསྐོར་ཞིང་འགྲོ་བའི་དོན་རྒྱ་ཆེར་མཛད། བྱ་ཡུལ་ལ་བཞུགས་པའི་ཚེ་དྭགས་པོ་སྙི་སྒོམ་གྱིས། དགེ་བའི་བཤེས་གཉེན་ལགས། ཁྱེད་ཀྱི་ཐུགས་ལ་བདེན་གཉིས་ཇི་ལྟར་སྐྱེས་གསུང་པར་ཞུ་དང་བྱས་པས། བྱ་ཡུལ་བའི་ཞལ་ནས། ཀུན་རྫོབ་བྱང་ཆུབ་ཀྱི་སེམས་དང་དོན་དམ་བྱང་ཆུབ་ཀྱི་སེམས་གཉིས་རྒྱུད་ལ་སྐྱེས་གསུང༌། ཡང༌། འོ་ན་རང་གི་སེམས་ཉིད་གཞིགས་ནས་སྟོང་པར་གཏོང་བ་ལགས་སམ། ཕྱི་རོལ་གྱི་ཡུལ་གཞིགས་ནས་སྟོང་པར་གཏོང་བ་ལགས་ཞུས་པས། བྱ་ཡུལ་བའི་ཞལ་ནས། མདའ་དུམ་ཁོང་དུ་བཞག་ནས་རྨ་ཁ་ལ་ཚིལ་བུས་བསྐུས་པའི་ཆོས་ཀྱིས་གར་ཡང་མི་ཕྱིན། རྐུན་མ་ནགས་རི་ལ་སོང་བ་ལ་རྗེས་གྲྭ་སར་སྤྱོད་པའི་ཆོས་ཀྱིས་གར་ཡང་མི་པྱིན་པས་རང་གི་སེམས་འདི་སྟོང་པར་གཏོང་བ་ཡིན། དེས་ཕྱི་རོལ་སྒྲོག་རང་གྲོལ་ལ་འགྲོ། ཐམས་ཅད་སྟོང་པ་ཉིད་ཡིན་གསུང༌། འདི་ཇི་ཙམ་ན་ཐུགས་ལ་འཁྲུངས་ཞུས་པས། ང་དང་པོ་སྤྱན་སྔའི་ཞབས་ཏོག་བྱེད་པའི་དུས་ན་སྐྱེས་པ་ཡིན་གསུང༌། མཉམ་བཞག་དང་རྗེས་ཐོབ་ཡོད་དམ་མེད་ཞུས་པས། མཉམ་བཞག་དང་རྗེས་ཐོབ་གཉིས་མེད། ཡོད་ན་ངའི་སྤྱོད་ལམ་དང་འཁོར་འདི་རྣམས་ཅི་ཙུག་བྱེད་གསུང༌། འདི་རྣམས་ཀྱིས་ཐུགས་དམ་ལ་མི་གནོད་དམ་ཞུས་པས། མི་གནོད་གསུང༌། དང་པོ་སྒོམ་པའི་ཚེ་སྒོ་འབྱེད་གཅོད་ཀྱི་སྒྲས་ཏིང་ངེ་འཛིན་ལ་གནོད་པ་བྱུང་བས། སྒོ་དང་ཉེ་བར་གཟིམས་མལ་བཅས་ནས་བསྒོམས། ཕྱིས་ནི་སློབ་མ་རྣམས་ལ་སྒོམ་དུ་གཞུག་པའི་ཚེ་རོལ་མོ་དཀྲོལ་ཞིང་སྒོམ་དུ་གཞུག །གཞན་གྱིས་བལྟས་ན་རོལ་མོ་དཀྲོལ་བ་ཁོ་ན་ལ་དགྱེས་པ་ཡིན་ནམ་སྙམ་པ་བྱུང༌། སྤྱན་སྔ་གཤེགས་ཁར་ཁྱོད་བསྙེན་རྫོགས་མ་བྱེད་ཅིག་གསུང་བས་བསྙེན་རྫོགས་ཡུན་རིང་དུ་མ་གྲུབ། ཕྱིས་གསོལ་བ་བཏབ་པས་གདུང་རྟེན་གཅིག་ལ་ལུགས་ལན་གཉིས་མི་དགོས་གསུང་བ་རྨིས། ཡང་གསོལ་བ་བཏབ་པས་སྣམ་སྦྱར་རྒྱ་གར་མ་ཞིག་གནང་བ་རྨིས་པས། དགེ་སློང་བྱེད་པར་གནང་བ་ཡིན་སྙམ་ནས་དགེ་བཤེས་རྔོག་ཆོས་དབང་གིས་མཁན་པོ་མཛད་མང་རས་སློབ་དཔོན་མཛད། རྒྱ་ཤེས་རབ་འབར་གྱིས་གསང་སྟེ་མཛད་ནས་བསྙེན་པར་རྫོགས། གླང་ཐང་པ་ལ་མདོ་རྩ་ཚར་གཅིག །ཤེས་རབ་འབར་ལ་ཚར་གསུམ་སྟེ་ཚར་བཞི་གསན། གཞན་གྱིས་ཆོས་གསན་དུས་ན་ཟིན་བྲིས་མཛད་དམ་མ་མཛད་ཞུས་པས། ཟིན་བྲིས་འདྲ་བས་གར་ཡང་མི་ཕྱིན། ཆོས་ཐམས་ཅད་དུས་གཅིག་ལ་ལམ་ཤེས་དགོས་པ་ཡིན་གསུང༌། དེ་ནས་བྱ་ཡུལ་བ་རྣམས་ཁྱེད་རང་གིས་མདུན་མ་བྱུང་ན་ཆ་རྐྱེན་འཐོག་པ་མེད་ཅིག་གསུང་བ་དང༌། སང་ཕོད་མྱ་ངན་ལས་འདའ་བའི་ད་ལོ་སྤྱན་སྔའི་འདས་མཆོད་དུ་བུ་རམ་ལག་པས་ཐེག་ཚད་རེ་བཀྱེ། ཕྱིས་འགྲུབ་པའི་ངེས་པ་མེད་གསུང་བ་ལ། མྱུར་དུ་མྱ་ངན་ལས་འདའ་བའི་གསུང་ཡིན་པར་མ་གོ །དེ་ལྟར་བསྟན་པའི་བྱ་བ་རྒྱ་ཆེན་པོ་མཛད་ནས། དགུང་ལོ་དྲུག་ཅུ་རྩ་བཞི་པ་ས་ཕོ་རྟའི་སྨིན་དྲུག་ཟླ་བའི་ཚེས་བཅོ་བརྒྱད་ལ་དང་པོར་སྐྱིལ་དཀྲུང་མཛད་ནས་ཐུགས་དམ་མཛད། དེ་རྟིང་སྒོམ་པ་བྱང་བླ་ལ་གཉེས་སེ་མཛད་ནས་སེང་གེའི་ཉལ་སྟངས་ལྟར་བྱ་གསུང་ནས། སྤྱི་བོ་ན་ཡང་རླངས་པ་ཆེན་པོ་ཞིག་ཕྱུར་གྱིས་བྱུང་ནས། དབུ་ཟིལ་བ་ཕྲོམ་མེ་བ་ལ་མྱ་ངན་ལས་འདས། དེ་ནས་སྤུར་གནས་བརྟན་རྣམས་ཀྱིས་བདག་བྱས་ནས་གྲྭ་པ་ཉིས་སྟོང་ལ་དབང་མ་བྱུང་བ་ལ། རོམ་པོ་བའི་གསུང་གིས། བྱང་ཆུབ་སེམས་དཔའ་ཆེན་པོ་དེའི་སྤུར་རུལ་དུ་བཅུག་ན་དྲི་ངན་པར་ཚོར་བ་ཐམས་ཅད་དམྱལ་བར་འགྲོ་བས་སྤུར་སྦྱོངས་གསུང་བ་ལ་བརྟེན་ནས། དབུ་རྩེའི་ཡང་ཐོག་ཏུ་སྤུར་སྦྱངས་པས་ལྷ་སྐུ་དང་སོ་སོའི་ཕྱག་ཏུ་རིང་བསྲེལ་མང་པོ་བྱོན་ཞིང༌། དུ་བས་གར་ཁྱབ་ཏུ་ཡང་རིང་བསྲེལ་བྱོན། གྲྭ་པ་ཉིས་སྟོང་རེ་བྱུང་བའི་ནང་ནས་ཏིང་ངེ་འཛིན་སྐྱེས་པ་ལྔ་བརྒྱ། དགེ་བཤེས་ཇག་རྩེ་འཆའ་བ་བརྒྱ་དང་བཅུ། དེ་དག་གི་ནང་ནས་ཕྱིའི་ཆེན་པོ་དགུ། བར་གྱི་ཆེན་པོ་བརྒྱད། ནང་ཐུགས་ཀྱི་སྲས་གསུམ་ལས། ཕྱིའི་ཆེན་པོ་དགུ་ནི། ཁམས་ནས་རབ་ཁ་བ་ཆེན་པོ། དྭགས་པོ་ནས་ཤ་བ་གླིང་པ་ཆེན་པོ། འོ་ཐང་པ་ཆེན་པོ། རྒྱ་རི་བ་ཆེན་པོ། གཙང་ནས་འོམ་ཐང་པ་ཆེན་པོ། མུ་སྨན་ཕྱར་ཆེན་པོ། ཉག་མོ་བ་ཆེན་པོ། ཏ་ཆེན་པོ། རྣམ་འཕར་བ་ཆེན་པོ། ངང་ཚང་བ་ཆེན་པོ་ཡང་ཟེར། བར་གྱི་ཆེན་པོ་བརྒྱད་ནི། དགོན་ཆེན་པོ། ཆག་མལ་བ་ཆེན་པོ། བཀྲ་ཤིས་སྒང་བ་ཆེན་པོ། དགྱེར་སྒོམ་ཆེན་པོ། ཁྲོམ་བཞེར་ཆེན་པོ། བུལ་བ་བ་ཆེན་པོ། བང་ར་བ་ཆེན་པོ། ཀུ་ཇོལ་བ་ཆེན་པོའོ། །དུམ་བུ་རི་བ་ཆེན་པོ་ཡང་ཟེར། ནང་ཐུགས་ཀྱི་སྲས་གསུམ་ནི། གཙང་བ་རིན་པོ་ཆེ་རྡོ་རྗེ་མི་བསྐྱོད། རི་མོ་ཅན་པ་རྒྱ། ཕྱག་རྗེ་བ་སྣུབས་མཆོད་གནས་གསུམ་མོ། །གཞན་ཡང་གཉལ་བར་སྟོན། གཙང་པ་འབའ་རིལ། གཙང་པ་ཀེ་རུ། ལྷོ་པ་བཀྲ་ཤིས་སྒང་པ། ངུར་པ་གཡུང་ཤེ། གྲབ་ཀྱི་ཕག་ཚང་བ། ཞོག་ཀྱི་ན་མོ་བ། བ་ལམ་པ་བླ་མ། ལ་མོ་བ། མྱང་སྟོད་འབའ་ལེ། གཡོར་བོ་ཀེ་ཏུ། དོལ་བ་ཤཱཀ་གཞོན། གཡུ་ལུང་པ་ལ་སོགས་པ་མང་དུ་བྱོན་ཏེ། འདི་རྣམས་ཀྱིས་ཀྱང་གནས་དགོན་སོ་སོར་གཟུང་ནས་འགྲོ་བའི་དོན་རྒྱ་ཆེན་མཛད། དེའི་རྗེས་སུ་གཙང་པ་རིན་པོ་ཆེས་གདན་ས་མཛད་པ་ཡིན་ཏེ། དེ་ནི་གཙང་གི་སྣུབས་ཡུལ་རོང་དུ། ཡབ་སྣུབས་ཨ་ལ་ལ་བྱ་བའི་སྔགས་པ་ཆེན་པོ་ཞིག་དང༌། ཡུམ་རལ་རྒྱགས་གཟའ་ལྕམ་མི་བྱ་བ་གཉིས་ཀྱི་སྲས་སུ་བྱ་ཡུལ་བས་ལོ་གཉིས་བཞེས་པའི་མེ་མོ་སྦྲུལ་ལ་འཁྲུངས། སྔོན་གྱི་བག་ཆགས་ཀྱིས་ཕོར་པར་ཟན་བཅུག་ནས་ཆུ་བླུགས་ཏེ་མིག་ཟིམ་མེ་བྱས་པས། ཡབ་ཀྱིས་དེ་བསྡུས་པ་ལ་བཤུམས་པ་ཞིག་ཀྱང་དྲན། མཁའ་འགྲོ་མ་ནམ་མཁའ་གང་བ་ཞལ་གཟིགས། ཁྱད་པར་དུ་མཁའ་འགྲོ་མ་འབར་མ་བྱ་བ་ན་བཟའ་སྔོན་པོ་ཅན་ཤིན་ཏུ་མི་སྲུན་པ་ཞིག་གིས་རལ་གྲི་འོད་ལྷག་ལྷག་པ་ཞིག་ལག་ཏུ་གཏད་བྱུང་བས། དེ་གཟུང་སྟེ་ནམ་མཁར་ཕྱིན་པས། རྡུགས་པ་རེ་བྱུང་བས། བླ་མས་འདྲེན་དགོས་པའི་ཞིང་དུ་གདའ་གསུང༌། ལོ་བཅུ་གཉིས་ལོན་པའི་ཚེ་སྣང་དམིགས་ཀྱི་དངོས་པོ་འདི་ཐམས་ཅད་ལ་གྱ་གྱུའི་སྣང་བ་བྱུང་བས། སྔོན་གྱི་སྒོམ་འཕྲོ་ཡིན་པར་འདུག་སྟེ་ངོ་མ་ཤེས། དེ་དུས་སྤྱན་སྔ་ཡབ་སྲས་ལྟ་བུ་དང་མཇལ་ན་ཚེ་འདི་ཉིད་རང་ལ་བྱ་བ་བྱས་ཏེ་འོང་གསུང་བ་ལ། གླང་ལུང་པས་སློབ་དཔོན་པའི་མཁྱེན་པ་དང་ཐུགས་དམ་འདི་ལས་འཕུལ་ས་བྱེད་ན། སློབ་དཔོན་བྷ་བྱ་ལྟར་ཚེ་འདི་ཉིད་ལ་རིག་འཛིན་གྱི་གནས་སུ་གཤེགས་པ་ཞིག་བཞེད་པ་ལགས་སམ་ཞུས་པས། དེ་ཡིན་གསུང༌། དེ་དུས་སྔགས་པ་འདྲ་བ་ལ་དབང་ཞུས་པས་སྨིག་རྒྱུ་ལྟ་བུའི་སྣང་བ་དེ་ཡལ་ནས་སོང༌། དེ་བར་ཆད་དུ་འདུག་པ་ལ་བྱིན་རླབས་ཀྱིས་བར་ཆད་བསལ་བ་ཡིན་སྙམ་པ་བྱུང༌། དེ་ནས་སྔགས་མཚན་ཉིད་ཀྱི་ཐོས་པ་ལ་འདི་མ་མཛད་བྱ་བ་མེད། བླ་མ་ལ། ལོ་ཙཱ་བ་རང་ཡང་རྔོག་ལོ། གཉན་ལོ། བ་རི་ལོ། ཙཱ། རྭ་ལོ། བཙན་ཁ་བོ་ཆེ་སྟེ་ལྔ་ཙམ་ལ་གཏུགས། བཙན་ཁ་བོ་ཆེ་ལ་མདོ་སྡེ་རྒྱན་གསན་པས་ཚར་གཅིག་ལ་མཁྱེན། མ་ཧཱ་མ་ཡཱའི་དཔེ་གཟིགས་པས་ཚིག་དོན་གཞན་ཐམས་ཅད་ཐུགས་སུ་བྱུང་བ་ལ། ཤོ་ལོ་ཀ་གཅིག་ལ་འདི་ཅི་ཟེར་སྙམ་པ་བྱུང་བས། ཕྱིས་གཉལ་ཆུང་བ་བྱ་བ་ལ་གསན་པས། གཞན་རྣམས་འདྲ་བ་ལ། ཚིགས་བཅད་གཅིག་པོ་དེ་རྒྱ་དཔེ་ལ་མེད་གསུང་ནས་བཤད་པ་མ་བྱུང༌། དེ་ཉིད་བསྡུས་པའི་སྟོད་འགྲེལ་ལ་གཟིགས་རྟོག་མཛད་པས། དེའི་བརྗོད་བྱ་ཟབ་མོ་ལ་དད་པས་ཞག་འགའ་ཡར་དུ་ནམ་མཁའ་རྣམ་པར་དག་པ་ལྟ་བུའི་སྣང་བ་མ་བསྒོམས་པར་བྱུང༌། ནམ་མཁའ་ལས། ཆོས་ཉིད་འོད་གསལ་རྟོགས་པ་ལས། ཆོས་རྣམས་མ་ལུས་ཤེས་པར་འགྱུར། ཟེར་བའི་སྒྲ་ཞིག་བྱུང༌། དེ་ཙ་ན་རོ་སྟོད་རྒྱངས་ཀྱི་བསྙུང་བ་ལ། མི་དཀར་པོ་རལ་པའི་ཐོར་ཅོག་ཅན་ཞིག་གིས་རིལ་བ་སྤྱི་བླུགས་ནས་བདུད་རྩི་བླུགས་ནས་ཐམས་ཅད་གང་བའི་སྣང་བ་བྱུང་བས་བསྙུན་དེ་དྭངས། དེ་ནས་ཐུགས་དགོངས་ལ་རྒྱ་གར་དུ་བྱོན་ལ་པཎྚི་ཏ་གཅིག་གཉིས་ལ་གཏུགས། བོད་ཀྱི་ཆོས་དང་ཨེ་མཐུན་དང་སྐྱེད་ཨེ་ཐོན་གཟིགས་དགོས་སྙམ་ནས་བྱོན་པས། དིང་རིར་དམ་པ་དང་མཇལ། དམ་པ་བཞེངས་པ་དང་ཐུག་པས། མི་ཀུན་མི་འདི་བསོད་ནམས་ཆེ་ཟེར། དེ་ནས་དགེ་བཤེས་ཉིད་ཀྱི་རལ་གུ་ནག་པོ་ཞིག་ཡོད་པ་དྲིལ་ནས་མགོ་ཐོག་ཏུ་བཞག །བྱང་ཆུབ་ཆེན་པོའི་ཙཀྐ་ལི་ཞིག་ཕྱག་ཏུ་གཏད། ཁུར་མངས་ཀྱི་མེ་ཏོག་ཞིག་གཏོགས་ནས་ཆུ་ལ་བསྐུར་དུ་བཅུག །རྡོ་བ་ཅིག་ཤར་ཕྱོགས་སུ་འཕེན་དུ་བཅུག་བྱུང་བ་ལ། མི་ཚན་ཞིག་གིས་མི་འདི་ལ་དེ་བཟང་ཟེར། ན་བཟའ་མགོ་ཐོག་ཏུ་བཞག་པ་དེ་ལྷ་མི་རྣམ་པ་གཉིས་ཀྱིས་བཀུར་བ་ཞིག་འོང༌། བྱང་ཆུབ་ཆེན་པོའི་ཙཀྐ་ལི་ཕྱག་ཏུ་གཏད་པ་དེ་ཁྱོད་བསྟན་པའི་བདག་པོར་འགྱུར་བ་འདུག །མེ་ཏོག་ཆུ་ལ་བསྐུར་བ་དེ་ཁྱོད་འདོད་ཡོན་ལ་མ་ཆགས་པ་ཞིག་འོང༌། རྡོ་བ་ཤར་དུ་འཕེན་པ་དེ་འདི་ནས་ཤར་དུ་སོང་དང་བླ་མ་བཟང་པོ་ཞིག་དང་མཇལ་ནས་འོང་བའི་བརྡ་ཡིན་ཟེར་སྐད། ཕྱིས་ལོ་ན་བཞུགས་ཙ་ན་དེ་རྣམས་འདྲ་འདྲ་འདུག་གསུང༌། དེ་ནས་བལ་ཡུལ་ལ་མུ་གེ་ཆེ་ཟེར་བས་ལོག །སྐྱི་ཤོད་དུ་བྱོན་པས་དགེ་བཤེས་རྣམས་བཀའ་གདམས་པ་ལ་ཁ་ཟེར་བ་ལ། ཁོང་རང་རྣམས་ལའང་ཆོས་ཆ་ཚང་བ་ཞིག་ཡོད་དེ་འོང་སྙམ་པ་བྱུང༌། གང་བ་སྟོན་ཤཱཀ་ལ་སོགས་པའི་དགེ་བཤེས་རྣམས་ཀྱིས་བསྐོར་ཞིང་བརྩད་ཀྱང་ཐུབ་པ་གཅིག་ཀྱང་མ་བྱུང་བས་ཆོས་ཚན་དུ་གྲགས། ཡབ་མཆེད་ཞིག་གིས་ཆ་རྐྱེན་ཐམས་ཅད་ངས་སྟེར་ཟེར་བས་ཆ་རྐྱེན་ནི་ཁོས་སྟེར་བར་འདུག །ཡེར་པ་དང་ཆུ་བོ་རི་གཉིས་སུ་སྒྲུབ་པ་བྱ་སྙམ་པ་ལ། དེའི་ཚེ་བྱ་ཡུལ་བ་འབྲོམ་ན་བཞུགས་པ་ལ། མི་རྣམས་ན་རེ། དེ་བླ་མས་བྱིན་གྱིས་བརླབས་པ་ཞིག་ནི་ཡིན། ཆོས་ནི་ཅི་ཡང་མི་ཤེས་ཟེར་བ་ལ། བླ་མས་བྱིན་གྱིས་རླབས་པ་དང་ཆོས་མི་ཤེས་པ་དང་འགལ། ཐེག་པ་ཆེན་པོ་གསང་སྔགས་ནི་བླ་མའི་བྱིན་རླབས་ལམ་དུ་བྱེད་པ་ཡིན། ངོ་མཚར་ཆེ་སྙམ་དུ་དགོངས། ད་ཞལ་མཇལ་ལ་དེའི་ཆོས་རྣམས་ཟླ་བ་གཅིག་གཉིས་ཀྱིས་ཤེས་འོང་སྙམ་ནས་མཇལ་དུ་བྱོན། ཆིབས་བྱེ་ནག་བཟང་པོ་གཅིག་དང་གསེར་སྲང་གང་ཕྱག་རྟེན་མཛད། ཞལ་མཐོང་བ་ཙམ་གྱིས་མཆི་མ་འཁྲུག་པའི་དད་པ་སྐྱེས། ཚོགས་ཆོས་ཞིག་གསན་པས་ཁོང་རང་གི་རྒྱུད་ལ་ཡོད་པ་དང་རྒྱབ་འགལ་དུ་སོང་འདུག །ཚིག་རྣམས་ཟིན་པར་འདུག་ནའང་དོན་རྒྱུད་ལ་སྐྱེ་དགོས་པར་འདུག་པས། ཐུགས་དགོངས་རྩད་གཅོད་དགོས་པར་འདུག་པ་ལ། དགེ་བཤེས་འདི་སྐུ་བསོད་མཐའ་རྒྱས་ནས་འདུག་པས་རྩད་ཆོད་པ་རང་ཨེ་འོང་ངམ་སྙམ་དུ་ཐུགས་ངན་དུ་སོང༌། ཉིན་ཞིག་དགེ་བཤེས་པའི་སྤྱན་སྔར་བྱོན་ནས་དྲི་བ་འདྲ་མཛད་པས། སྟོན་པས་དེ་སྔ་བསྒོམས་སམ་གསུང༌། ལྷག་པར་བསྒོམས་པ་མི་བདོག་ཞུས་པས། དྲི་བ་དེ་ལ་བལྟས་ན་བསྒོམས་པ་འདྲ་བར་འདུག་གསུང༌། དེ་ནས་ཟླ་ཕྱེད་ཙམ་སོང་བ་ན་སྔར་གྱི་སྨིག་རྒྱུ་འདྲ་བ་དེ་བྱུང༌། འདི་ཆོས་བཤའ་མར་འདུག་པ་ལ་སྔར་གྱི་བླ་མ་རྣམས་ཀྱིས་མ་འདྲོངས་ཀྱི་སྟེང་དུ་བསྣུབས་པ་དང་འདྲ་བར་སོང་འདུག་སྙམ་དུ་དགོངས་པ་བྱུང༌། དེ་ནས་བྱ་ཡུལ་དུ་ཕྱགས་ཕྱིར་བྱོན། ཁོང་བཞུགས་པའི་ཁང་པར་བྱ་ཡུལ་བས་གདམས་པ་སྐྱེལ་དུ་བྱོན་པས། འོ་བརྒྱལ་བས་བདག་རང་གཟིམས་ཆུང་དུ་ཞུར་འོང་ཞུས་པ་ལ། རྭ་སྒྲེང་དུ་རྣལ་འབྱོར་པ་གོང་འོག་རྣམས་ཀྱིས་སྤྱན་སྔ་ལ་ཆོས་ཚུར་བསྐྱལ་འདུག །དེ་བཞིན་དུ་ང་ཡང་ཆོས་སྐྱེལ་དུ་འོང་གསུང་བས། འོ་ན་ཐུགས་ལ་བཏགས་ཞུས་ནས་ཇ་བུར་ཞུས་ཀྱི་ཇི་ལྟར་འདོད་འདོད་ཞུར་བྱུང༌། དབང་ཞིག་ཞུས་པས། རྒྱ་སྟོན་དང་ཁྱེད་གཉིས་ལ་བྱའོ་གསུང་ནས་དབང་བསྐུར་གནང་བས། རྒྱ་སྟོན་གྱིས་མི་གཡོ་བའི་ཞལ་གཟིགས། གཙང་པ་རིན་པོ་ཆེས་ནི་རྒྱུད་སྡེ་བཞིའི་དོན་ཕར་ཞོག །ཚིག་རང་ཡང་ཟད་པ་མེད་པ་ཐུགས་ལ་བྱོན། གཞན་ཡང་ཡི་དམ་མང་པོའི་ཞལ་གཟིགས་པ་དང༌། གཙོ་བོར་ཆོས་ཉིད་ཀྱི་བདེན་པ་མངོན་སུམ་དུ་མཛད། བླ་མའི་ཞབས་ཏོག་ཀྱང་དྭགས་པོ་དང་གཡེ་ལ་སོགས་པར་སྐུ་བསོད་སྐྱེས་པས་ཆོས་པུ་སྟི་བརྒྱ་ལྷག་ཅིག་དང་གསེར་ཕྱེ་མ་བྲེ་གང་ཕུལ། བུ་མོ་གཞོན་པ་ལོ་བརྒྱད་ལོན་པ་ཞིག་གིས་མ་ཐེག་ཟེར། ཤ་མར་སྣམ་གོས་ལ་སོགས་པ་དཔག་ཏུ་མེད་པ་ཕུལ། རང་ལ་དགོས་སེམས་མེད་པས་དགུན་སྟོད་འབུལ་བ་བྱས་པའི་དགུན་སྨད་རྒྱགས་ཆད་པ་ཡང་བྱུང༌། ཆོས་ཞུ་རེས་ཀྱིས་མཐའ་ང་གསེར་ཞོ་ཕྱེད་རེ་ཕུལ། ལོ་བ་རྣམས་ཀྱིས་སྤྱན་དྲངས་ནས་ལོའི་གདན་ས་མཛད། ཕྱིས་བྱ་ཡུལ་བས་མྱ་ངན་ལས་འདའ་ཁར་ཕྲིན་བཏང་བ་མིས་གོ་མ་ཆོད་པས་འདའ་ཁར་མ་མཇལ་ཀྱང༌། སྐུ་འདས་ནས་ལོ་བྱ་ཡུལ་གཉིས་ཀའི་བདག་མཛད། སྐུ་ཚེ་ལ་བར་ཆད་འོང་བ་མཁྱེན་ནས་ཡིད་བཞིན་ནོར་བུའི་སྒོར་ཞུགས་པས་སྐུ་ཚེ་བསྲིངས་ཏེ། བརྒྱད་ཅུ་རྩ་ལྔ་པ་ལྕགས་མོ་སྦྲུལ་གྱི་ལོ་ལ་གཤེགས། མཚན་ནམ་མཁའ་རྡོ་རྗེ་ཡིན་པས། མཉམ་བཞག་ནམ་མཁའ་ལྟ་བུ་ཡི། །ངང་ལས་མ་གཡོས་རྡོ་རྗེའི་ཐུགས། །མཉམ་གཞག་རྗེས་ཐོབ་མི་མངའ་བའི། །རིན་པོ་ཆེ་ཡི་ཞབས་ལ་འདུད། །ཅེས་པས་བསྟོད་དོ། །སློབ་མ་ནི། གཙང་པའི་བུ་བཞི་ལ་སོགས་པ་བཅུ་བཞི་ཐོན་སྐད། དེའི་གདན་ས་བ་རིན་པོ་ཆེ་གླང་ལུང་པ་ནི། སྟོད་ལུངས་འཚུར་གྱི་སྒང་རར། ཡབ་སྣུབས་རྡོ་རྗེ་བཙན་གྲགས་དང༌། ཡུམ་ཧོར་གཟའ་མོ་གཉིས་ཀྱི་སྲས་གསུམ་ཡོད་པའི་ཆེ་ཤོས་ཆུ་མོ་ཡོས་ཀྱི་ལོ་ལ་འཁྲུངས། ལོ་འདི་ལ་བླ་མ་ཞང་ཡང་འཁྲུངས་པ་ཡིན། བྱིས་པའི་དུས་ན་ཚེ་འདི་ལ་ཞེན་པ་ལོག་པ། ལས་འབྲས་ལ་ཡིད་ཆེས་པ། འཁོར་བ་ལས་ཡིད་འབྱུང་བ། སེམས་ཅན་ལ་སྙིང་རྗེ་ཆེན་པོ་རྣམས་རང་འཁྲུངས་སུ་བྱུང༌། ལོ་བཅོ་བརྒྱད་ལ་བྱ་ཡུལ་བའི་སློབ་མ་ཉག་མོ་བའི་དྲུང་དུ་བྱོན་ནས་གོ་མིའི་སྡོམ་པ་བླངས་ཤིང་གུས་པ་ཆེན་པོ་ཡང་སྐྱེས། དེ་ནས་ཡུལ་དུ་རབ་ཏུ་བྱུང་བའི་ཆ་རྐྱེན་ལེན་དུ་བྱོན། ཐུགས་ལ་པ་ཚབ་ལོ་ཙཱ་བས་མཁན་པོ་དང༌། སྣེའུ་ཟུར་པའི་སློབ་མ་ཆོས་ཀྱི་པདྨས་སློབ་དཔོན་མཛད་ནས་དགེ་ཚུལ་བྱེད་པ་བྱུང་ན་དགོངས་ཡོད་པ་ལ། ཆུ་ཕར་ཁ་ནས་གཅིག་གིས་སྐད་བཏང་བྱུང་ནས། ཁྱེད་རབ་ཏུ་བྱུང་བ་བྱེད་ན་ཡེལ་བའི་ཕ་བོང་ཁར་པ་ཚབ་ལོ་ཙཱ་བ་འབྱོན་པ་ཡོད་པས་དེར་རྒྱུག་ཟེར་བས། དེར་ཕྱིན། ཆོས་ཀྱི་པདྨ་ཡང་སྤྱན་དྲངས་ནས་དགེ་ཚུལ་གྱི་སྡོམ་པ་བླངས། མཚན་བརྩོན་འགྲུས་གཞོན་ནུར་བཏགས། ཉག་མོ་པའི་ཞར་ཆོས་པ་ཅིག་ལ་འདུལ་བ་མཉན་པས་གོ་བ་ཡེ་མ་བྱུང་བས། ཕྱིས་གཞན་ལ་མཉན་པས་ཚེགས་མེད་པར་མཁྱེན། ཉག་མོ་བའི་ཐད་དུ་ལོ་བདུན་བཞུགས་ནས་ལམ་རིམ་ཞུས་པ་ལ། ཆོས་མ་རྫོགས་པ་ལ་དགེ་བའི་བཤེས་གཉེན་པ་གཤེགས། ཕྱིས་རྨི་ལམ་དུ་མཇལ་བས། ཉག་མོ་བའི་ཞལ་ནས། ངས་ཁྱོད་བདེ་བ་ཅན་དུ་བསྐྱལ་ཅིག་གསུང་ནས་ནམ་མཁའ་ལ་འཕགས་པའི་ཚེ་མནལ་སད། དགུང་ལོ་ཉི་ཤུ་རྩ་ལྔ་པ་ལ་མར་སྣོན་གྱི་གྱང་བར་བྱ་འདུལ་གྱིས་མཁན་པོ་དང༌། ཕྱྭ་པས་སློབ་དཔོན་དང༌། སྟོན་པ་ཆོས་མཆོག་གིས་གསང་སྟེ་མཛད་ནས་བསྙེན་པར་རྫོགས། ཉག་མོ་པ་དང་བྱ་ཡུལ་བའི་སློབ་མ་དགེ་བཤེས་བཀྲ་ཤིས་སྒང་པ་ལོ་བརྒྱད་བསྟེན། མནལ་ལམ་དུ་ཁོང་ལ་བྱིན་རླབས་ཞུས་པས། ཤ་དམར་མོར་ཅིག་གནང་བ་གསོལ་བས་རང་བཞིན་མེད་པའི་ཏིང་ངེ་འཛིན་གྱི་ངང་དུ་ཆམ་གྱིས་སོང༌། ཡང་མནལ་ལམ་དུ་ཡོལ་བ་ཅིག་འདུག་པ་བསལ་ནས་སྤྱན་སྔར་བྱོན་པས། སྐུ་མདུན་དུ་བུམ་པ་གཅིག་ཀྱང་འདུག་པ་དབང་བསྐུར་ཅིག་ཞུ་བྱས་པས། དབང་བསྐུར་གནང་བས་ཀྱང་རང་བཞིན་མེད་པའི་ཏིང་ངེ་འཛིན་གྱི་ངང་དུ་སོང༌། ལན་ཅིག་རྩ་ལྟུང་རྒྱ་ཆེར་འགྲེལ་གཟིགས་པས། དེ་ལ་དད་པའི་སྟོབས་ཀྱིས་ཞག་དྲུག་དྲུག་ཙམ་རང་ལུས་དཀྱིལ་འཁོར་གྱི་འཁོར་ལོར་གཟིགས་པ་བྱུང༌། སློབ་དཔོན་ཟླ་བ་གྲགས་པས་མཛད་པའི་དབུ་མ་ལ་འཇུག་པ་གཟིགས་པས་ཀྱང༌། སྣང་བ་འདི་ཐམས་ཅད་འཇའ་ཚོན་ལྟ་བུར་གཟིགས། ཡང་ཞག་ལྔ་དྲུག་རེ་ཙམ་གྱི་བར་དུ་སྤྱོད་ལམ་ཐམས་ཅད་དུ་ཕྱི་ནང་གི་སྣང་བ་ཐམས་ཅད་འགགས་ཏེ་ནམ་མཁའ་ལྟ་བུར་སོང་ནས། སླར་ཡང་སློབ་དཔོན་རང་གི་སྐུ་ལུས་ཡི་གེ་ཀ་ཞིག་ཏུ་གྱུར་པར་གཟིགས། ལན་ཅིག་ཇོ་བོའི་ཐབས་ལམ་བསྒོམས་ནས། སྣེའུ་ཟུར་པའི་སློབ་མ་སྟོན་པ་བརྩོན་འགྲུས་སེང་གེ་བྱ་བ་ཞིག་ལ་ངའི་འདི་ལམ་དུ་འགྱུར་རམ་མི་འགྱུར་རྨི་ལམ་ཅིག་རྟོགས་དང་བྱས་པས། ནམ་ཕྱེད་ཙ་ན་ཁོང་ན་རེ། རྒྱུ་གླང་གླིང་ལ་འབྲས་བུ་གླང་གླིང་འབྱུང༌། མེ་དང་རླུང་དུ་མཐུན་ཟེར་བའི་སྒྲ་ཞིག་བྱུང༌། ཇོ་བོའི་ཐབས་ལམ་བསྒོམས་པས་ནི་ཅང་ཡིན་ནམ་ཟེར། ཡིན་ནི་མ་བྱས། རྨི་ལམ་ནི་ཐིག་རྒྱབ་སྙམ་པ་ཞིག་བྱུང་གསུང༌། གཏམ་འདི་ལྟར་ན་སྤྱན་སྔའི་བརྒྱུད་པ་ལ་ཇོ་བོའི་ཐབས་ལམ་ཡང་ཡོད་པར་ངེས་ཤིང༌། བཀའ་གདམས་པ་ཡོངས་སུ་གྲགས་པ་ལ་ནི་ཇོ་བོས་གསུངས་པའི་ཐབས་ལམ་གྱི་གདམས་པ་ཡོད་པའི་གཏམ་མི་སྣང་ངོ༌། །དེ་ལྟ་བུ་དེ་རྣམས་གཙང་པ་ལ་བརྟེན་པའི་དུས་ན་བྱུང་བ་ཡིན་གསུང༌། འོད་འཇོ་བས་ཚོགས་སུ་སེམས་བསྐྱེད་དེ་གོང་ནས་མཛད་པ་ཐོས་པས། དེར་སེམས་བསྐྱེད་གསན་པ་ལ་བྱོན། མར་ལམ་ལོར་གཙང་པ་རིན་པོ་ཆེའི་ཞལ་བལྟར་ཕྱིན་པས་མཐོང་བ་ཙམ་གྱིས་མོས་གུས་ཐུན་མོང་མ་ཡིན་པ་སྐྱེས། ཡང་བཀྲ་ཤིས་སྒང་ནས་མཇལ་དུ་བྱོན་པས། གཙང་པའི་ཞལ་ནས། ཁྱོད་ལ་བར་ཆད་ཅིག་འདུག་པས་མཚམས་ཆོད་གསུང་ནས། མཚམས་ཟླ་བ་གཉིས་བཅད། ཡང་སྤྱན་སྔར་བྱོན་ནས་དབུ་མའི་ཐེ་ཚོམ་ཤིན་ཏུ་མང་བར་བྱུང་བ་རྣམས་ཞུས་ནས། དེ་རྣམས་ཀྱི་སྒྲོ་འདོགས་ཀྱང་བཅད། གཞན་ཞིག་གིས་གཙང་པ་ལ་སྟོད་ལུངས་པ་དེ་ཅི་འདྲ་ཞུས་པས། བདེན་གཉིས་གོ་རུང་ཞིག་འདུག་གསུང་སྟེ། བདེན་པ་གཉིས་ལ་ཤིན་ཏུ་ངེས་པ་བྱུང་སྟེ། གཙང་པ་ལ་ལོ་ལྔ་བརྟེན། གཙང་པ་གཤེགས་རྗེས་གདན་ས་ལོ་སུམ་ཅུ་རྩ་གཉིས་མཛད་དེ། རང་ལོ་བདུན་ཅུ་རྩ་གཅིག་པ་ཆུ་མོ་གླང་ལ་གཤེགས། ལོ་འདི་ལ་དབུ་སེ་དང་བླ་མ་ཞང་ཡང་གཤེགས། དེའི་རྗེས་ཀྱི་གདན་ས་སངས་རྒྱས་སྒོམ་པ་ནི། ཡུལ་གཞུང་གི་སྣེའུ་གདོང་པ། རུས་པ་འབེའི་ནང་ཚན་ཟི་ཚ། ཡབ་འབེ་སྤྱན་རས་གཟིགས། ཡུམ་བྱི་གཟའ་རྒྱས་ཆུང་གཉིས་ལ་སྲས་གསུམ་མངའ་བའི་འབྲིང་པོ། ལྕགས་ཕོ་འབྲུག་ལ་འཁྲུངས། དེ་རྗེས་ཀྱི་ལྕགས་སྦྲུལ་ལ་གཙང་པ་རྒྱ་རས་འཁྲུངས་པ་ཡིན། བྱིས་པའི་དུས་ནས་ལྐོག་གྱུར་མང་པོ་ཤེས་པའི་གསལ་སྣང་ཡོད་པ་ཞིག་བྱུང༌། ལོ་བཅུ་བཞི་ལ་མཁན་པོ་སྦལ་ཏི་དང༌། གཙང་པའི་བུ་བཞིའི་གྱ་བ་དགེ་བཤེས་འགར་གྱིས་སློབ་དཔོན་བྱས་ནས་རབ་ཏུ་བྱུང༌། མཚན་རྡོ་རྗེ་གཞོན་ནུར་བཏགས། རིན་པོ་ཆེ་གླང་ལུང་པ་དང་མོ་ལུང་ན་བཞུགས་པའི་ཞལ་བལྟར་ཕྱིན་པས་དད་པ་ཚད་མེད་པ་འཁྲུངས། རིན་པོ་ཆེ་བས་མར་ཚུད་ཅིག་ཀྱང་གནང༌། སྦལ་ཏི་ལ་འདུལ་བ་ཉིས་ཁྲིད་ཚར་གཅིག་གསན། ཡུལ་དུ་རྒྱགས་ལེན་དུ་བྱོན་ནས་དགུང་ལོ་བཅོ་བརྒྱད་ལ་རིན་པོ་ཆེ་གླང་ལུང་བའི་སར་བྱོན། དེར་ལོ་གཅིག་ལོན་ནས་ཏིང་ངེ་འཛིན་ནི་ཁྱད་པར་ཅན་སྐྱེས། གླང་ལུང་པ་ལོ་བཅུ་བཞིའི་བར་དུ་བསྟེན། གདམས་པ་རྣམས་ཚང་བར་ཐོབ། རིན་པོ་ཆེ་གླང་ལུང་པ་གཤེགས་ནས་དད་མོ་ལྷ་ཁང་དུ་ཟོ་གསོད་ལོ་དྲུག་མཛད། དེའི་སྐབས་སུ་གླང་ལུང་པ་ཞལ་གཟིགས་ནས་ཆོས་མང་པོ་གསུངས༌། ནུབ་གཅིག་གི་རྨང་ལམ་ལ་སྒོ་ཆུང་སེར་ཁྲིག་པ་ཞིག་འདུག་པ་ཕྱེ་ཙ་ན། དེ་ན་སངས་རྒྱས་ཀྱི་ཞིང་ཁམས་མང་པོ་འདུག་པ་གཟིགས། དེ་ནས་ཆོས་ཀྱི་སྒོ་ཕྱེ་བ་བཞིན་དུ་སོང༌། ལོ་སུམ་ཅུ་རྩ་བརྒྱད་པ་ལ་བྲང་ར་མོ་ཆེར་མཁན་པོ་སྦལ་ཏི་དང་སློབ་དཔོན་མྱང་དང༌། གསང་སྟེ་བ་དགེ་བཤེས་སྦས་ཀྱིས་མཛད་ནས་བསྙེན་པར་རྫོགས། བཞི་བཅུ་རྩ་གཅིག་ལ་ཚོགས་བཤད་མཛད། ཞེ་གཉིས་པ་ལ་གདན་སར་བྱོན། གླང་ལུང་བ་ཆུ་མོ་གླང་ལ་གཤེགས་ནས་སངས་རྒྱས་སྒོམ་པས་ཞེ་གཉིས་པ་ལ་གདན་སར་བྱོན་པའི་བར་དེར། སེས་ལོ་དྲུག་ཙམ་གྱི་བར་དུ་གདན་ས་བསྐྱངས་ཟེར་ཏེ། ལོ་བྱ་ཡུལ་བ་རྣམས་བླ་མ་བརྒྱུད་པ་ལ་ནི་སེ་མི་བགྲང་བར་འདུག །གདན་ས་ཡུན་རིང་དུ་བསྐྱངས་ནས་རང་ལོ་བདུན་ཅུ་ས་གླང་ལ་གཤེགས། དེའི་རྗེས་ཀྱི་གདན་ས་པ་ཟེམ་རིན་པོ་ཆེ་ནི། ཧམ་མདོའི་དེར་གོམ་དུ། ཡབ་སྤ་ཡགས་རྩེ་བོ། ཡུམ་ཇོ་བཙུན་མ་བཀྲ་ཤིས་སྐྱིད་གཉིས་ཀྱི་སྲས་སུ་ལྕགས་མོ་ཕག་ལ་བལྟམས། བྱིས་པའི་དུས་ན་རང་གི་ཡུམ་དེ་སྒྲོལ་མར་ཡང་ཡང་གཟིགས། བྱིས་པའི་དུས་ཉིད་ནས་རང་བཞིན་མེད་པའི་ཏིང་ངེ་འཛིན་ལ་ངང་གིས་འཇུག་པ་དང༌། མི་མ་ཡིན་པ་མང་པོས་བསྐོར་བ་བྱེད་པ་ཡང་བྱུང༌། ལྕམ་མོ་ཞིག་ཡོད་པ་དེས་བྱ་ཡུལ་བ་ལ་སྐྱབས་སུ་མཆི། སངས་རྒྱས་སྒོམ་པ་ལ་སྐྱབས་སུ་མཆི་ཟེར་བ་གསན་པས་དད་གུས་ཚད་མེད་པ་འཁྲུངས། རལ་གུས་དབུ་གཏུམས་ནས་བཞུགས་པའི་ཚེ། མདུན་གྱི་ནམ་མཁར་སངས་རྒྱས་སྒོམ་པ་ལ་འཁོར་སངས་རྒྱས་དང་བྱང་ཆུབ་སེམས་དཔའ་མང་པོས་བསྐོར་བ་ཡང་གཟིས། ལོ་བཅུ་དྲུག་པ་ལ་སངས་རྒྱས་སྒོམ་པ་བ་ཚུར་བྱོན་པ་དང་མཇལ།རབ་ཏུ་དབྱུང་བར་ཞུས་པས། གྲོ་སར་གྱིས་གསུང་ནས། མཁན་པོ་རྣལ་འབྱོར་བྱང་སེང་ལས་རབ་ཏུ་བྱུང༌། མཚན་གྲགས་པ་སེང་གེར་བཏགས། འདུལ་བ་བསླབས། ལོ་བཅུ་དགུ་པ་ལ་མཁན་པོ་རྣལ་འབྱོར། ལས་སློབ་ཞོགས་པ་གནས་བརྟན། གསང་སྟེ་པ་ཟེམ་ཆེན་མོས་མཛད་ནས་བསྙེན་པར་རྫོགས། བྱ་ཡུལ་དུ་སངས་རྒྱས་སྒོམ་པའི་སྤྱན་སྔར་བྱོན་པས་ཐུགས་ཀྱིས་གཟུང་ནས་གདམས་པ་ཚང་བར་གནང༌། སུམ་ཅུ་རྩ་དགུ་བཞེས་པའི་ཚེ་སངས་རྒྱས་སྒོམ་པ་གཤེགས། དེ་རྟིང་གདན་ས་བ་གཞན་ཞིག་བྱུང་པའི་མཚན་ནི་མ་ཤེས། ལོ་བྱ་ཡུལ་བ་རྣམས་བརྒྱུད་རིམ་ལ་ཡང་སངས་རྒྱས་སྒོམ་པ་ནས་ཟེམ་གྱི་བར་དུ་གཞན་མི་འཇུག་པར་འདུག །ཕྱིས་དཔལ་ལྷ་མོའི་བཀའ་བྱུང་ནས་ཟེམ་གྱིས་གདན་ས་མཛད། རང་ལོ་དྲུག་ཅུ་རྩ་དྲུག་པ་མེ་ཕོ་འབྲུག་ལ་གཤེགས། དེའི་ཚེ་སྤྱན་སྔ་འཁྲུངས་ནས་ལོ་ཉིས་བརྒྱ་དང་བཅུ་དགུ་སོང༌། འདིའི་སློབ་མ་མང་དུ་བྱོན་པའི་ནང་ནས་འོད་གསལ་བ་ཆེན་པོས་ཞོགས་ཀྱི་ཕུར་འོད་གསལ་དགོན་པ་བཏབ། རི་མེར་བ་ཆེན་པོས་ལྷོ་བྲག་ཤར་དུ་རི་མེར་བཏབ། དེའི་རྗེས་སུ་དགེ་བའི་བཤེས་གཉེན་ཁམ་པ་ལུང་བ་ནི། འཁྲུངས་ཡུལ་ཉན་གྱི་ཀ་ཀ་བ། ཡབ་སྦས་རྣལ་འབྱོར་མགོན་པོ། ཡུམ་ཞང་ལྕམ་དཀར་ཡལ་གཉིས་ཀྱི་སྲས་སུ་ཆུ་འབྲུག་ལ་འཁྲུངས། ལོ་བཅུ་གཉིས་པ་ལ་མཁན་པོ་གཞུང་བ་དང་སློབ་དཔོན་རག་མ་བ་གཉིས་ལས་རབ་ཏུ་བྱུང༌། བཅུ་དགུ་པ་ལ་མཁན་པོ་སྐྱོར་མོ་ལུང་བ་ཞིག་པོ་དང༌། སློབ་དཔོན་དཔལ་དང༌། གསང་སྟེ་བ་སློབ་དཔོན་དབང་ལས་བསྙེན་པར་རྫོགས་ནས་འདུལ་བ་གསན། དེ་ནས་རིན་པོ་ཆེ་ལ་གདམས་པ་ཞུས་ནས་བསྒོམས་པས་འདོད་པ་བཞིན་ཐུགས་ལ་འཁྲུངས་རྟོགས་པ་ཡང་ཡང་ཕུལ། ཆོས་ཞུ་བ་ལ་ནམ་གུང་ཉི་ཕྱེད་གང་ལའང་སྒོ་མེད་དུ་གྲགས། རང་ལོ་ཉེར་ལྔ་པ་མེ་ཕོ་འབྲུག་ལ་ཟེམ་གཤེགས་ནས་ལོ་དེ་ཉིད་ལ་གདན་སར་བྱོན། མེ་འབྲུག་དེ་ནས་ཆུ་ཕོ་རྟའི་བར་ལོ་ཉི་ཤུ་རྩ་བདུན་གདན་ས་མཛད་དེ། ཆུ་རྟ་དེ་ལ་གཤེགས། བར་མ་དོར་ཕྱག་རྒྱ་ཆེན་པོའི་དངོས་གྲུབ་ཐོབ་པར་གྲགས། སངས་རྒྱས་ཇོ་བོ་ནི། མཚན་དབང་ཕྱུག་གཞོན་ནུ། སངས་རྒྱས་སྒོམ་པའི་སྐྱེ་བར་མཛད། ཆུ་འབྲུག་ལ་འཁྲུངས་ཏེ་ཁམ་པ་ལུང་པ་དང་འཁྲུངས་ལོ་གཅིག །ཉི་ཤུ་རྩ་གཉིས་པ་ཆུ་མོ་གླང་ལ་གླང་ལུང་དུ་མཁན་པོ་སྐྱོར་མོ་ལུང་པ་ཅིག་དང༌། སློབ་དཔོན་ཐངས་བར་གྲགས་པ་ཞིག་ལ་དགེ་ཚུལ་མཛད། ལོ་ཉི་ཤུ་རྩ་ལྔ་ལ་བསྙེན་པར་རྫོགས། ལྔ་བཅུ་རྩ་གཅིག་ལ་བཙན་གྲོང་གདན་སར་བྱོན། དྲུག་ཅུ་པ་ལྕགས་ཡོས་ལ་གདན་སར་བྱོན། གྱ་གཅིག་པ་ཆུ་ཕོ་བྱི་བ་ལ་གཤེགས། འདི་ཆོས་སྐྱོང་ལ་མངའ་བརྙེས་པས་བྱ་ཡུལ་གྱི་གཙུག་ལག་ཁང་གི་གསོ་ནམ་མཛད་པའི་ཚེ། རྩིག་གསེབ་ཏུ་ཆོས་སྐྱོང་གི་སྐུ་གཏོར་མ་དང་བཅས་པ་བཞི་སྦས། འབྲི་ཁུང་པ་སྐུ་ཞང་ཚུལ་རྒྱལ་གྱིས་ལོར་སྡེ་དམག་དྲངས། བན་དེ་དགུ་བསད། དེར་ལོ་པས་གཏོར་མ་ཡོད་པའི་གཏམ་ལ་བརྟེན་ནས་བཙལ་བས་རྙེད་དེ་གཅིག་ཕྱུང་ནས་འཕངས་པས་སྐུ་ཞང་པ་ཡབ་སྲས་ཐམས་ཅད་མི་ལག་ཏུ་སོང༌། གཏོར་མ་བཏོན་དུས་མ་བསྐམས་པར་རློན་པར་འདུག་ཅེས་གྲགས། ཁམ་ལུང་པའི་རྗེས་ནས་ཆུ་ལུག་ཤིང་སྤྲེ་ཤིང་བྱ་གསུམ་གཙང་སྟོན་གྱིས་གདན་ས་མཛད། གཙང་སྟོན་འབྲི་ཁུང་བས་བཀྲོངས། བྱ་ཡུལ་མེས་བསྲེགས། མེ་ཁྱི་ནས་ལྕགས་སྟག་གི་བར་གདན་ས་མེད་པ་འདྲ་སྟེ། ལྕགས་སྟག་འདི་ལ་འབྲི་ཁུང་གླིང་ལོག་བྱུང༌། དེ་རྗེས་ཀྱི་ལྕགས་ཡོས་དེ་སངས་རྒྱས་ཇོ་བོ་གདན་སར་བྱོན་པའི་ལོ་ཡིན། སངས་རྒྱས་ཇོ་བོ་ལ། གོང་མ་སེ་ཆེན་གྱིས་བྱ་ཡུལ་གསོ་བའི་ཆ་རྐྱེན་དུ་གསེར་བྲེ་མང་པོ་ཡང་གནང༌། བྱ་ཡུལ་གྱི་གཙུག་ལག་ཁང་ལོ་གཅིག་ལ་སོས། བྱ་ཡུལ་གྱི་ཞིག་གསོས་ལ་འབྱོན་པའི་ཚེ་སྐྱི་ཆུ་བརྒལ་བ་ན་མཉན་པའི་རྣམ་པར་རྟོག་པ་ལ། འདི་ནི་རྒན་པོ་དམུ་ཡུ་བར་སོང་འདུག །ཞིག་གསོས་རང་ཅང་འོང་ངམ་སྙམ་པ་སྐྱེས་པ་དེ་མཁྱེན་ནས། ཨ་བོ་མཉན་པ། སང་ཕོད་ད་ཙམ་ན་དར་ཅོག་སྐྱ་ཧྲོག་གེ་བ་ཞིག་བྱེད་པ་ཡིན་ནོ་གསུང་ངོ༌། །རིན་པོ་ཆེ་སངས་རྒྱས་སྟོན་པ་ནི། འཁྲུངས་ཡུལ་གྲུ་ཤུལ་སྒོ། ཡབ་བཀྲ་ཤིས་འབུམ་དང༌། ཡུམ་སྲི་ཐར་སྐྱིད་ཀྱི་སྲས་བཞི་ཡོད་པའི་ཆེ་ལྐོག་མ་ཡིན། ལོ་བཅུ་བཞིའི་སྐོར་ལ་ཁམ་ལུང་པ་ལ་གཏུགས། ཤིང་མོ་གླང་ལ་གཤེགས། ཤིང་གླང་འདི་ཁམ་ལུང་པ་གཤེགས་པའི་ཆུ་ཕོ་རྟའི་རྗེས་ཀྱི་ཆུ་ལུག་ནས་བརྩམས་པའི་ལོ་བཞི་བཅུ་རྩ་གསུམ་པ་ཡིན། ཤིང་གླང་འདི་བུ་སྟོན་རིན་པོ་ཆེའི་སོ་དྲུག་པ་ཡིན་ནོ། །སངས་རྒྱས་སྒོམ་པ་ཕྱི་མ་ནི། ཡུལ་ལོ་རོ་བ། ཤིང་ཕོ་སྤྲེའུ་ལ་འཁྲུངས། ཟངས་པོ་ཆེ་བ་དང་མཚོ་སྣ་བ་ལ་དགེ་ཚུལ་མཛད། མཚན་ཚུལ་ཁྲིམས་ཤེས་རབ་ཏུ་བཏགས། འདུལ་བ་སོགས་གསན་པ་རྒྱ་ཆེར་མཛད། བྱ་ཡུལ་དུ་སངས་རྒྱས་ཇོ་བོ་ལ་སླེབ། དེར་བསྙེན་རྫོགས་མཛད། སངས་རྒྱས་སྟོན་པ་ལ་བྱ་ཡུལ་བའི་ཆོས་སྐོར་ཚང་བར་ཞུས། དེའི་དུས་སུ་གསང་སྔགས་བཀའ་བབས་ཀྱི་སྐོར་ཁམ་པ་ལུང་པ་ནས་བཀའ་ཆད་ནས་མེད་པས། མོན་ལུག་མགོ་སྟེང་ན་ཟེམ་ཚེ་རིང་མོ་བའི་སློབ་མ་སྒོམ་པ་བྱང་སྐྱབས་བཞུགས་པ་ལ་བཀའ་བླངས་ནས། ཞེ་གསུམ་པ་མེ་ཕོ་སྟག་ལ་བྱ་ཡུལ་གྱི་གདན་སར་ཕེབས། ཕྲིན་ལས་དར་རྒྱས་ཤིན་ཏུ་ཆེ། རང་ལོ་ལྔ་བཅུ་རྩ་ལྔ་ས་སྟག་ལ་གཤེགས། དེའི་རྗེས་སུ་རྒྱལ་སྟེངས་པ་སངས་རྒྱས་དབོན་པོར་གྲགས་པས་ཟླ་བ་བཅོ་བརྒྱད་གདན་ས་མཛད། དེའི་རྗེས་སུ་བཙན་གྲོ་པ་ཚུལ་ཁྲིམས་མགོན་པོ་ནི། འཁྲུངས་ཡུལ་ཀ་བས། སངས་རྒྱས་ཇོ་བོ་ལ་སླེབ་ནས་རབ་ཏུ་བྱུང༌། གདམས་པ་རྣམས་སངས་རྒྱས་སྟོན་པ་ལ་ཞུས། འདིས་ལྕགས་སྦྲུལ་ནས་ཆུ་མོ་ཡོས་ཀྱི་བར་གདན་ས་མཛད། ཆུ་ཡོས་ཀྱི་དེ་མ་ཐག་པའི་ཤིང་འབྲུག་ལ་བུ་སྟོན་རིན་པོ་ཆེ་གཤེགས། དེའི་རྗེས་སུ་སྤྱན་སྔ་བློ་གྲོས་རྣམ་དག་པ། དེའི་རྗེས་སུ་རྒྱལ་སྟེངས་པ་སྤྱན་སྔ་ཆོས་ཀྱི་རྡོ་རྗེ། ཇོ་བོ་རྗེ་བོད་དུ་ཆུ་རྟ་ལ་ཕེབས་ནས་སྤྱན་སྔ་ཆུ་ལུག་ལ་གཤེགས་པའི་བར་ལོ་དྲུག་ཅུ་རྩ་གཉིས། དེ་རྗེས་ཚུལ་ཁྲིམས་མགོན་པོ་ཆུ་ཡོས་ལ་གཤེགས་པའི་བར་ལོ་ཉིས་བརྒྱ་དང་ལྔ་བཅུ་རྩ་དགུ དེ་རྗེས་ཤིང་འབྲུག་ནས་ད་ལྟའི་མེ་ཕོ་སྤྲེའུ་ཡན་ལ་ལོ་བརྒྱ་དང་བཅུ་བཞི་འདས་པར་ཤེས་པར་བྱའོ། །སྤྱན་སྔ་ནས་བྱ་ཡུལ་བའི་སྐབསསོ། །